1. **Η κοπερνίκεια στροφή.**

Με την *Κριτική του καθαρού Λόγου* (1781), την πρώτη από τις τρεις *Κριτικές* του, ο Καντ πραγματοποίησε μια φιλοσοφική **επανάσταση**, η οποία τον καθιστά τον σημαντικότερο φιλόσοφο των νεότερων χρόνων. Στόχος του βιβλίου αυτού, με το οποίο θα ασχοληθούμε σε αυτό το μάθημα, είναι η **ανύσταση της μεταφυσικής**, με την έννοια της οντολογίας, για την οποία ο Καντ θεωρεί ότι στην εποχή του βρίσκεται σε κρίση. Η κρίση αυτή οφείλεται στην άγονη αντιπαράθεση μεταξύ ορθολογισμού και εμπειρισμού. Ο πρώτος δίνει προτεραιότητα στις πρώτες αρχές, όμως δεν μπορεί να δείξει πού θεμελιώνονται. Ο δεύτερος δίνει προτεραιότητα στην εμπειρία, όμως αυτή δεν μπορεί ποτέ να γίνει η βάση καθολικών και αναγκαίων αρχών, τις οποίες χρειάζεται η μεταφυσική. Ο ορθολογισμός είναι **δογματικός** και ο εμπειρισμός **σκεπτικιστικός**. Ο Καντ αναλαμβάνει να προσφέρει μια τρίτη λύση. Αυτή θα προκύψει από την αναζήτηση του δικαιώματος του Λόγου να ορίζει a priori αρχές, πριν και ανεξάρτητα από την εμπειρία, για όλα τα αντικείμενα της εμπειρίας. Μέχρι πού φτάνει αυτό του το δικαίωμα; **Κριτική** σημαίνει λοιπόν τοποθέτηση ορίων.

Η κριτική του Λόγου δεν μπορεί να γίνει όμως από κανέναν άλλο, παρά μόνο από τον ίδιο τον Λόγο. Είναι επομένως μια **αυτοκριτική**. Η βασική της ιδέα είναι ότι ο Λόγος δεν θα μπορούσε να εκφέρει κρίσεις για τα πράγματα αν του ήταν ολότελα ξένα. Καταλαβαίνουμε μόνο αυτό το οποίο οι ίδιοι κατασκευάζουμε, όπως μας διδάσκει το παράδειγμα της γεωμετρίας ή το το παράδειγμα της φυσικής, η οποία δεν αρκείται στην παρατήρηση της φύσης, αλλά διεξάγει πειράματα με τα οποία θέτει τα δικά της ερωτήματα στη φύση. Αντίστοιχα πρέπει να σκεφτούμε και στη φιλοσοφία. Γνωρίζουμε τα πράγματα στο βαθμό που ρωτάμε σε σχέση με αυτά. Έτσι οι απαντήσεις που παίρνουμε από τα αντικείμενα είναι **προδιαμορφωμένες** από τις ερωτήσεις που θέτουμε ως υποκείμενα, και αυτές με τη σειρά τους εξαρτώνται από τη φύση των **γνωστικών μας ικανοτήτων**. Θα πρέπει λοιπόν να αντιστρέψουμε το ερώτημα. Το ζήτημα δεν είναι τι είναι τα πράγματα από μόνα τους, αλλά πώς σχετίζονται με εμάς ως υποκείμενα. Ο Καντ παρομοιάζει αυτή την τοποθέτηση του υποκειμένου στο κέντρο με την **κοπερνίκεια στροφή** στην αστρονομία.

Πώς μπορούμε να φανταστούμε τη σχέση μας με τα αντικείμενα; Ας πούμε ότι ο κόσμος είναι μια **σούπα** και εμείς μπορούμε να τη φάμε (δηλαδή να γνωρίσουμε) με **κουτάλια**, τα οποία αντιστοιχούν στη δομή της γνωστικής μας ικανότητας. Καθετί που τρώμε, δηλαδή που γνωρίζουμε, έχει ως **περιεχόμενο** κάτι από τη σούπα, ως **μορφή** έχει όμως εκείνη που του δίνουν τα κουτάλια μας. Συνεπώς ότι είναι αντικείμενιο για ένα υποκείμενο έχει εκ των προτέρων τη μορφή που του δίνει το υποκείμενο. Το **φαινόμενο**, το μόνο που μπορούμε να γνωρίζουμε, δεν είναι το ίδιο με το άμορφο **πράγμα καθ’ εαυτό**, για το οποίο δεν μπορούμε να πούμε τίποτε. Η θεωρία αυτή του Καντ ονομάζεται **υπερβατολογικός ιδεαλισμός**.